b'\n_START_ARTICLE_\nLand\xc3\xa5s kirke\n_START_SECTION_\nHistorie\n_START_PARAGRAPH_\nI 1959 ble Land\xc3\xa5s menighet skilt ut av Fridalen, og det ble behov for et eget kirkebygg for den nye menigheten. Det ble avholdt en arkitektkonkurranse som ble vunnet av Ola Kielland Lund. Statens bygge- og eiendomsdirektorat foreslo imidlertid \xc3\xa5 speilvende kirken i forhold til Lunds tegninger, noe som ble tatt til f\xc3\xb8lge. I 1964 startet byggingen, og 27. november 1966 ble den nye kirken vigslet.\n_START_SECTION_\nArkitektur\n_START_PARAGRAPH_\nKirken er bygget i betong med et sektorformet grunnplan der kor og alter er plassert inn mot midten av sirkelen. I tillegg til selve kirkerommet er det sakristi, kontorer, og menighetssal i samme etasje, i underetasjen er det ogs\xc3\xa5 garderobe, toaletter og tilfluktsrom.\n_START_SECTION_\nInteri\xc3\xb8r\n_START_PARAGRAPH_\nPrekestolen er i betong med lesepult i st\xc3\xa5l. D\xc3\xb8pefonten er i betong med et s\xc3\xb8lvbekken opp\xc3\xa5. Alteret best\xc3\xa5r av en laminert treplate som b\xc3\xa6res av to pilarer i betong, og har et krusifiks i tre som er utsk\xc3\xa5ret av Olav Espevoll. Kirkeorgelet som er plassert p\xc3\xa5 galleriet i \xc3\xb8st har 20 stemmer og er levert av Norsk orgel- og harmoniumfabrikk.'